A Bizottság 2066/2001/EK rendelete
(2001. október 22.)
az 1622/2000/EK rendeletnek a lizozim borászati termékekben való felhasználása tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2826/2000/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 46. cikkére,
mivel:
(1) Az 1493/1999/EK rendelet IV. melléklete engedélyezi a lizozim hozzáadását az érintett borászati termékekhez.
(2) A legutóbb az 1655/2001/EK rendelettel [3] módosított, a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról, valamint a borászati eljárások és kezelések közösségi kódexének létrehozásáról szóló, 2000. július 24-i 1622/2000/EK bizottsági rendelet [4] különösen határértékeket és követelményeket állapít meg az 1493/1999/EK rendeletben engedélyezett bizonyos anyagok felhasználására vonatkozóan. Az érintett anyagok megengedett határértékét a IV. melléklet rögzíti.
(3) Két tagállam kísérleteket végzett a lizozim borászatban való felhasználására, amelyek megerősítették, hogy ennek az anyagnak a hozzáadása jelentős mértékben elősegíti a bor stabilizálását, és lehetővé teszi csökkentett kén-dioxid-tartalmú minőségi borok előállítását. Ezért felhasználásának engedélyezése, valamint a maximális dózisnak a kísérletekben kimutatott technológiai követelményekkel összhangban való megállapítása szükséges.
(4) Ennek megfelelően az 1622/2000/EK rendelet megfelelő módosítása szükséges, hogy lehetővé váljon a lizozimnak a legutóbb a 2001/30/EK irányelvvel [5] módosított, a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelvben [6] megállapított tisztasági körülményeknek megfelelő használata.
(5) A Borpiaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1622/2000/EK rendelet a következőképpen módosul:
1. A következő 11a. cikkel egészül ki:
"11a. cikk
Lizozim
A lizozimot, amelynek használatáról az 1493/1999/EK rendelet IV. mellékletének 1. r) és 3. zb) pontja rendelkezik, csak akkor lehet felhasználni, ha megfelel az említett rendelet VIIIa. mellékletben foglalt követelményeknek."
2. A IV. mellékletben a táblázat a következő sorral egészül ki:
Lizozim (1) | 500 mg/l | 500 mg/l |
3. A rendelet az e rendelet mellékletében szereplő VIIIa. melléklettel egészül ki.
2. cikk
Ez a rendelet az Európai Közösségek Hivatalos Lapjában való kihirdetést követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 22-én.